
A szomatoform disszociációra való hajlam felmérése nem-klinikai mintán

Kulcsszavak: disszociáció; szomatoform disszociáció; pszichoform disszociáció; SDQ-20
Bevezetés: Jelen vizsgálat egy átfogó kutatás része, amelynek célja a szomatoform
disszociáció mérésére alkalmas kérdőív (SDQ-20) magyar adaptálása.
Célkitűzés: A vizsgálat fő célja, hogy felmérje a szomatoform disszociációra való hajlam, a
pszichoform disszociációra való hajlam és a traumatizáció gyakoriságát és kapcsolatukat
nem klinikai mintán.
Módszer: A vizsgálatban 226 fő vett részt. Önbevallás alapján 213 fő nem részesült
korábban pszichiátriai kezelésben, ők alkották vizsgálati mintánkat. Az átlagéletkor 37 év
volt. Eszközeink között szerepelt egy demográfiai és egy standard kérdőívcsomag, amely a
szomatoform disszociációra való hajlamot (SDQ-20), a disszociatív élményekre való
hajlamot (DES), a gyermekkori ártalmas élményeket (ACE) és a testi tünet distresszt mérő
(PHQ-15) kérdőíveket tartalmazta.
Eredmények: A nem-klinikai mintában (N=213) a szomatoform disszociatív hajlam
prevalenciája alacsony, 1% volt (SDQ-20≥29,5). A közepes mértékű (15,5%) és magas
(3,3%) testi tünet distressz gyakoribbnak bizonyult. A pszichoform disszociációra való
súlyosabb hajlam 13%-os gyakorisággal fordult elő (DES≥35). A vizsgálati személyek
33,8%-a nem számolt be egyetlen ACE-ről sem (n=72), 20,7% számolt be 1 ACE-ről
(n=44), 19,7% 2 ACE-ről, 3-ról 11,3% (n=24) és 14,6% (n=31) számolt be 4 vagy több
ACE-ről. Az ACE első 5 itemének (traumatikus élmények) összpontszáma a szomatoform
disszociatív hajlammal (ρ=0,171; p <0,05), a pszichoform disszociatív hajlammal (ρ=0,186;
p <0,01) és a testi tünet distresszel (ρ=0,284; p<0,01) szignifikáns, gyenge kapcsolatot
mutatott. Az ACE második 5 itemének (ártalmas élmények) összpontszámával pedig csak
a PHQ-15 skála mutatott gyenge, de szignifikáns kapcsolatot (ρ=0,130; p=0,05). Az ACE
összpontszáma a pszichoform disszociatív hajlammal (ρ=0,140; p<0,05) és a a testi tünet
distresszel (ρ=0,250; p<0,01) gyenge, de szignifikáns kapcsolatot mutatott, míg a
szomatoform disszociatív hajlammal nem találtunk ilyen összefüggést. A DES és az SDQ20 közötti kapcsolat gyenge, szignifikáns volt (ρ=0,268; p <0,01).
Következtetés: A traumatizáció aránya figyelemfelhívó nem-klinikai mintánkban. A
pszichoform disszociáciációra való hajlam eredményeink alapján gyakrabban fordul elő
nem klinikai populációkban, mint a szomatoform disszociációra való hajlam. Az
eredmények felvetik a traumatizáció és a disszociatív hajlam mértéke közötti mediáló,
esetlegesen védő, reziliencia tényezők szerepét és jelentőségét.



